જરૂરી હોવું અને માત્ર હોવું એ બે વચ્ચે આભજમીનનું અંતર છે. જરૂરી હોવા છતાં ન હોવું એ પ્રશ્નાર્થ ચિહ્‍ન છે અને જરૂરી ન હોવા છતાં હોવું એ આશ્ચર્ય ચિહ્‍ન છે. કેટલીક વાર માત્ર હોવાનો અહંકાર એટલો જબરજસ્ત હોય છે કે આપણે આશ્ચર્યચકિત થઈ જઈએ. માત્ર રાષ્ટ્રીય જ નહિ પણ આંતરરાષ્ટ્રીય ક્ષેત્રે સુધ્ધાં બહોળો વેપાર-ધંધો કરનારા એક ઉદ્યોગપતિ મિત્રે પોતાના બંગલાના દીવાનખંડમાં ગોઠવેલી ભગવાન બુદ્ધની એક સુંદર પ્રતિમા મને દેખાડી. પ્રતિમા ધાતુની હતી, કલાત્મક હતી અને પહેલી જ નજરે જોવી ગમે એવી હતી. મેં મારો પ્રતિભાવ સહજ ભાવે વ્યક્ત કર્યો ત્યારે એમણે ગૌરવભેર કહ્યું કે આ બિજીંગના એક કલાકારે પોતાના સ્ટુડિયોમાં મારા માટે ખાસ બનાવેલો એક્સક્લુઝિવ પીસ છે. આ એક્સક્લુઝિવ પીસના અર્થ વિશે મારા મનમાં ગડમથલ થઈ એટલે મેં પુઉછ્યું – ‘આવો બીજો પીસ શું ન મળી શકે ?’